
Podobnosti in razlike med judovsko, 
katoliško in islamsko versko 
skupnostjo ob etičnih dilemah 

ob koncu Življenja v paliativni oskrbi 


Similarities and Differences Between the 
Jewish, Catholic and Islamic Religious 
Communities in Ethical Dilemmas at the 
End of Life in Palliative Care 


Izvleček: Etične dileme se v zdravstveni negi najbolj izražajo v paliativni oskrbi in oskrbi 
ob koncu življenja, kjer se srečamo z najzahtevnejšimi in najkompleksnejšimi potrebami 
zdravstvene oskrbe. Raziskava razpravlja o pomenu etike, religije in duhovnosti v paliativni 
oskrbi s stališča treh monoteističnih religij in poudarkom na etičnih dilemah ob koncu živ- 
ljenja ter o tem, kako lahko verska prepričanja vplivajo na medicinsko oskrbo in zdravstveno 
nego ob koncu življenja. Pomen etike, religije in duhovnosti smo v raziskavi predstavili 
v okviru treh temeljnih etičnih načel, kot so opustitev in odtegnitev zdravljenja, neutemeljeno 
zdravljenje in zdravljenje s paliativno sedacijo, ter skušali utemeljiti njihovo presojo v luči 
judovske, katoliške in islamske perspektive. 


Metode: Uporabljeni sta bili kvalitativna metodologija raziskovanja in deskriptivna metoda 
dela. Za instrument raziskave je bil uporabljen delno polstrukturirani odprt intervju. V razi- 
skavo je bilo vključenih devet udeležencev, med katerimi so bili po trije udeleženci judovske, 
katoliške in islamske verske skupnosti, od tega po en uradni predstavnik verske skupnos- 
ti. Ostali udeleženi pripadniki omenjenih verskih skupnosti so zaposleni v zdravstvenih 
institucijah. 


Rezultati: V raziskavi smo identificirali štiri glavne teme: prepoznavanje pomena religije v pa- 
liativni oskrbi, zagotavljanje duhovne (verske) oskrbe, pomen religije pri etičnih vprašanjih 
in dilemah ter ozaveščenost pri prepoznavanju kulturnih in verskih razlik v paliativni oskrbi. 


Razprava: Religija vstopa v paliativno oskrbo kot branik neodtujljivega človekovega dosto- 
janstva, zagovornica koncepta svetosti življenja in kot nosilka zagotavljanja duhovne oskrbe. 
Oskrba ob koncu življenja ob različnih etičnih dilemah zahteva strukturiran pristop skozi 
različne vrednostne sisteme vsakega bolnika. Doprinos verskih skupnosti k organizacijskim 
strukturam paliativne oskrbe je nepogrešljiv tudi pri prepoznavanju in ozaveščanju o kultur- 
nih in verskih razlikah. Glede na naraščajočo raznolikost je potreben večji poudarek na raz- 
vijanju kulturnih in etičnih kompetenc pri zagotavljanju paliativne oskrbe. Pandemija nam 

je ponudila priložnost za razmislek o resničnem pomenu paliativne oskrbe in odločitvah pri 
oskrbi ob koncu življenja, vključno s pomenom duhovne oskrbe, ki za zdravstvene delavce 
predstavlja dodaten izziv. 


Ključne besede: paliativna oskrba, etične dileme, religija, svetost življenja, opustitev zdravljenja, 
odtegnitev zdravljenja, paliativna sedacija 


Abstract: Ethical dilemmas in nursing are most pronounced in palliative and end-of-life care, 
where we meet the most demanding and complex needs of nursing care. The research discuss- 
es the importance of ethics, religion and spirituality in palliative care, from the perspective 
of three monotheistic religions and the emphasis on end-of-life ethical dilemmas and how 
religious beliefs can affect end-of-life medical care and nursing. The importance of ethics, 
religion and spirituality is presented in the research within three basic ethical principles, 
such as withholding and withdrawal of treatment, unjustified treatment and treatment with 
palliative sedation, and tried to justify its assessment in light of Jewish, Catholic and Islamic 
perspectives. 


Methods: The research used a qualitative research methodology and descriptive method 
of work. A partially semi-structured open interview was used as the research instrument. 
The research included nine participants, among whom three were from the Catholic, three 
from the Jewish and three from the Islamic religious community, including an official rep- 
resentative of each religious community. Other participants, members of the mentioned 
religious communities, were employees of the health care institutions. 


Results: The research identified four main topics: recognizing the importance of religion 
in palliative care, providing spiritual (religious) care, the importance of religion in ethi- 
cal issues and dilemmas, and awareness in recognizing cultural and religious differences 
in palliative care. 


Discussion: Religion enters palliative care as a defender of inalienable human dignity, as an 
advocate of the concept of the sanctity of life and a carrier of the provision of spiritual care. 
End-of-life care with different ethical dilemmas requires a structured approach across each 
patient's different value systems. The contribution of religious communities to the organiza- 
tional structures of palliative care is also indispensable in recognizing and raising awareness 
of cultural and religious differences. With regard to the increasing diversity, more emphasis 
needs to be placed on cultural and ethical competences in the provision of palliative care. 
The pandemic offered us an opportunity to reflect on the true importance of palliative care 
and end-of-life care decisions, including the importance of spiritual care, which poses an ad- 
ditional challenge for health professionals. 


Keywords: palliative care, ethical dilemmas, religion, sanctity of life, withholding treatment, 
withdrawal of treatment, palliative sedation 


Uvod 


Epidemiološki izziv koronavirusne bolezni, vojni konflikti in gospodar- 
ska kriza zahtevajo v načinu življenja posameznika številne prilagoditve. 
Te spremembe niso le družbene, temveč vplivajo tudi na odnos do umi- 
ranja. Ves čas se krepijo prizadevanja za ohranitev načela spoštovanja 
človekovega življenja, čeprav vemo, da je v spremenjenih razmerah te- 
meljno načelo močno ogroženo in njegovo spoštovanje na temeljni preiz- 
kušnji. Z medicinskega vidika je zdravstvena kriza koronavirusne bolezni 

povečala pomen in nujnost paliativne oskrbe tako za bolnike, ki trpijo 
za neozdravljivo boleznijo, kot njihove družine in vse vpletene zdravstve- 
ne delavce. Tak pomen oskrbe najizraziteje ponazarja področje intenziv- 
ne medicine, ki se srečuje z najkompleksnejšimi cilji zdravljenja: kritično 
bolnim omogočiti preživeti življenjsko ogrožajoča bolezenska stanja, iz- 
boljšati trenutno in poznejšo kakovost zdravja ali zgodnje prizadevanje 
za izboljšanje kakovosti umiranja in smrti (Bishop in Eberl 2021; Ferrell idr. 
2020). V tem kontekstu pandemija v svetovnem merilu osvetljuje prednosti 
in slabosti zagotavljanja kakovostne paliativne oskrbe in hkrati ponuja 
možnost za razmislek o zmogljivostih in priložnostih, ki jih kakovostna 
paliativna oskrba zahteva. Etične dileme se ob tem pojavljajo vsakodnev- 
no. Mnoge od njih so povezane z odločitvami o nadaljevanju, omejevanju 
ali prekinitvi zdravljenja, ki vzdržuje življenje (Wiegand idr. 2015). Slaba 
napoved izida kritične bolezni, pravilna nadaljnja obravnava teh bolnikov 
in zdravljenje ob koncu življenja zahtevajo celosten in multidisciplinaren 
pristop (Andres idr. 2021; Ečimovič, Lahajnar-Čavlovič in Kompan 2009; 
Picollo in Fachini 2018). Holistični pristop v paliativni oskrbi je bistven, saj 
na ta način zagotavljamo zdravstveno varstvo večdimenzionalnih potreb 
bolnikov in njihovih družin (Rochmawati, Wiechula in Cameron 2018). 
Bistven in sestavni del tega pristopa je tudi duhovna oskrba. Temu pritr- 
jujejo številne mednarodne študije, ki poudarjajo vključenost in pomen 
duhovne oskrbe v celostni obravnavi paliativne oskrbe (Gijsberts idr. 
2019; Puchalski idr. 2009; Best idr. 2020). Kljub vsem nastajajočim doka- 
zom in statusu duhovne oskrbe kot osrednje dimenzije paliativne oskrbe 
ostaja ta najmanj razvit in najbolj zanemarjen del oskrbe (Astrow idr. 2007; 
Balboni idr. 2013; Jones 2018; Phelps idr. 2012), in sicer predvsem in tudi 
zato, ker prihaja do zapletov pri standardizaciji in konceptualizaciji religije 
in duhovnosti ter njuni opredelitvi v samem procesu zdravljenja znotraj 
paliativne oskrbe (Rogers in Wattis 2015; Harrad idr. 2019). Ob tem različne 
etnične in verske identitete, ki smo jim priča v vsakodnevnem kliničnem 
okolju, postajajo nov izziv in novo merilo v medicinski in zdravstveni etiki 
ter zahtevajo dodatno strukturiran pristop k prepoznavanju, analizi in reše- 
vanju vsakodnevnih odločitev ter zagotavljanju oskrbe ob koncu življenja 
(Khorfan in Padela 2010). 


Namen naše raziskave je bil oceniti pomen etike, religije in duhovne oskr- 
be v paliativni oskrbi s poudarkom verskih pogledov na etične dileme 
ob koncu življenja in pomen verskih prepričanj na medicinsko oskrbo 

in zdravstveno nego ob koncu življenja. Osredotočili smo se na tri monote- 
istične religije, in sicer judovstvo, krščanstvo in islam. Želeli smo ugotoviti 
podobnosti in razlike v konceptu razumevanja pomena paliativne oskrbe 
in etičnih dilem pri odločanju o zdravljenju ob koncu življenja. Pri vpra- 
šanjih etičnih dilem smo izhajali iz treh temeljnih načel, s katerimi se sre- 
čujemo pri odločanju o prekinitvi zdravljenja pri neozdravljivo bolnih: 
opustitev in odtegnitev zdravljenja (angl. withholding and withdrawing 
treatment), neutemeljeno zdravljenje (angl. futile treatment) in zdravljenje 
s paliativno sedacijo (angl. palliative sedation). 


1 Etika, religija in duhovnost ob koncu življenja 


Razprave o koncu življenja, ki vključujejo razlikovanje moralnega pomena 
med dejanji in opustitvami, se zastavljajo v različnem bioetičnem kontekstu 
(Rodriguez-Arias idr. 2020). Večina moralnih teorij je mnenja, da je pustiti 
bolnika umreti (angl. letting die) z etičnega vidika v določenih primerih 
etično sprejemljivo in obenem bistveno različno od aktivnega prenehanja 
človeškega življenja (Grošelj idr. 2013; Asscher 2008). Spet drugič koncept 
svetosti življenja, ki predstavlja temelj krščanske, judovske in islamske etike, 
poudarja pomembnost zavedanja moralne enakovrednosti ubijanja in pu- 
ščanja umreti (Alanazi in Alanzi 2015). Intenzivnost razprave narašča v kon- 
tekstu vprašanja evtanazije (Bishop 2006; Ellershaw in Gilhooley 2007; 
McLachlan 2008; Sprung idr. 2014). A večina etičnih sistemov zavzema 
stališče, da je ohranjanje človeškega življenja vrh moralne dolžnosti, zato 
namerna povzročitev smrti bolnika v nobenem primeru ne more biti 
etično opravičljiva (Globokar 2004; Grošelj idr. 2013; Pellegrino 2000; 
Trontelj 1997; 2003). 


Neredko se področja etike, duhovne oskrbe in zdravljenja v paliativ- 
ni oskrbi prekrivajo, posebej ob odločitvah o prenehanju zdravljenja 
in umiku podaljševanja življenja. Zato ob vprašanjih ob koncu življenja 
postaja vloga religije in duhovnosti vedno bolj pomembna (McCormick 
idr. 2012; Nelson-Becker 2006; Puchalski idr. 2009). Paliativna oskrba torej 
zahteva veliko različnih kompetenc, ne le kliničnih, temveč tudi odnosnih, 
komunikacijskih in etičnih (Sepulveda idr. 2002). Medsebojno klinično 
sodelovanje različnih strokovnih področij tako pomeni uresničitev merila 
najboljše kakovosti oskrbe ob koncu življenja (Snyder idr. 2017). 

Ker v današnjem postmodernem in sekulariziranem času uporaba bese- 
de duhovnost ni vedno povsem jasna, tudi zato, ker je vedno bolj loče- 
na od religijskih tradicij in institucij, lahko pri različnih avtorjih beremo, 
da se beseda nanaša na mnoge dimenzije človekovega življenja (McSherry 
in Jamieson 2013; Platovnjak 2019). Spraševanje po bistvu religije in ra- 
zumevanju religioznega in duhovnega izkustva za sodobnega postmo- 
dernega človeka je v sodobnem globalnem postmodernem svetu, kjer 
se priznava različnost posameznih simbolnih sistemov, ključnega pome- 
na za razumevanje njenega pomena in vloge (Pevec Rozman 2017, 289). 
Po drugi strani pa sekularna duhovnost, kot jo imenuje sodobna sekularna 
družba, ne zmore človekovega dostojanstva tako močno zasidrati v teme- 
lje etičnega razmišljanja, kot je to zmogla religiozna (krščanska, judovska 
in islamska) znotraj svojega nauka in tradicije (Žakelj 2012, 13). Ključno 
vprašanje, ki se na tej točki zastavlja, je, kakšen je odnos med religijo in du- 
hovnostjo. Zdi se, da odnos med duhovnostjo in religijo ostaja nejasen 
zaradi skupne/kolektivne narave religije in individualizirane/subjektivne 
narave duhovnosti (Koenig 2002). Po eni strani je duhovnost izrazito religi- 
ološki pojem, po drugi strani pa zanimanje za duhovnost ne izhaja nujno 
iz verskih iskanj. Duhovnost se dotika smisla in namena življenja, ki morda 
ne vključuje nujno verskih prepričanj (Long 2011). Mnogi danes raje upora- 
bljajo pojem duhovnost kakor religija, tudi zato, ker je širši, manj konkreten 
in manj vezan na institucijo (Platovnjak 2017, 339). S pojmom religija (lat. 
religare) navadno označujemo sistem verovanja, etičnih vrednot in dejanj, 
s katerimi človek izraža svoj odnos do svetega, do svete resničnosti. Na su- 
bjektivni ravni pomeni verovanje, na objektivni pa religijsko institucijo, 
ki povezuje človeka z nadnaravnim in svetim skozi določen sistem vedenja 
in prakse, teologije in etike. Ti dve ravni sta komplementarni, občasno 
pa sta si lahko nasprotni ali celo izključujoči. Medtem ko duhovnost (lat. 
spiritualitas) pomeni način, s katerim vernik ponotranja duhovna in mo- 
ralna načele vere, kar navadno označujemo kot molitev, askezo, versko 
prakso, meditacijo ali duhovno branje oziroma pomeni dinamiko notra- 
njega življenja, celotno živeto vero na osebni in skupnostni ravni (Splošni 
religijski leksikon 2007, s. v. »religija«; »duhovnost«). 


V okviru teorije zdravstvene nege so se pri razumevanju duhovne oskrbe 
v zgodovini oblikovala tri obdobja, za katera so značilni posamezni pristo- 
pi: verski, znanstveni in eksistencialni pristop. Vsak od teh pristopov ima 
elemente, ki opredeljujejo lastnosti duhovne oskrbe v okviru zdravstvene 

nege. Kljub raznoliki teoretični in empirični literaturi ostaja malo soglasja 
o tem, kaj vključuje obravnava intervencij zdravstvene nege v duhovni 
oskrbi (Sawatzky in Pesut 2005; Timmins in Caldeira 2017). Vprašanja du- 
hovne oskrbe se posebej pogosto zastavljajo ob hudo bolnih in umirajočih 
bolnikih. Na zdravje in dobro počutje bolnikov pomembno vpliva izpol- 
njevanje duhovnih potreb (Burkhart, Schmidt in Hogan 2011). Za veliko 
bolnikov je vera v nadnaravnost (duhovnost) pomembna v zdravju in 
(posebej) v bolezni. Vera daje njihovemu življenju smisel, zagotovi varnost, 
ko v življenju ne gre vse dobro, in ostaja tudi takrat, ko se izčrpajo druge 
možnosti (Fosarelli 2009, 45). Kot navajata Teoli in Kalish (2020), je pogos- 
to napačna predstava, da se zdravstvena in paliativna oskrba osredotoča 
le na fizične potrebe, razmisliti je treba o številnih vprašanjih, ki se dotikajo 
psiholoških, kulturnih, etičnih, pravnih, psihiatričnih, verskih in socialnih 
potreb. To je posebej pomembno takrat, kadar se verska vprašanja odpi- 
rajo ob vprašanjih etičnih dilem. Svetovna zdravstvena organizacija v svoji 
definiciji paliativne oskrbe priznava duhovni oskrbi pomen, enakovreden 
drugim aktivnostim paliativne oskrbe (World Health Organization 2004). 
Evropsko združenje za paliativno oskrbo (EAPC) opredeljuje duhovnost 
kot »dinamično dimenzijo človeškega življenja, ki se nanaša na način, kako 
osebe (posameznik in skupnost) doživljajo, izražajo in/ali iščejo pomen, 
namen in transcendenco, ter način, kako se povezujejo s trenutkom, 
s samim seboj, z drugimi, z naravo, s pomembnim in/ali svetim« (Nolan, 
Saltmarsh in Leget 2011, 88). Mnogi avtorji tako znotraj paliativne oskrbe 
opredeljujejo pojem duhovnosti v najširšem pomenu besede, kot intui- 
tiven, medoseben, altruističen in integrativen izraz, ki vključuje temeljna 
bivanjska vprašanja, življenjska načela, vrednote, prepričanja, moralne 
vrednote pa tudi odnos do Boga ali višje sile - ali kot religiozno živeto 
duhovnost (Unruh, Versnel in Ker 2002; Clarke 2009; Nolan, Saltmarsh 
in Leget 2011). 


V paliativni oskrbi oziroma pri zdravljenju ob koncu življenja religija 
in verska tradicija opravljata dve glavni funkciji, in sicer zagotavljanje 
niza temeljnih življenjskih prepričanj in vzpostavljanje etičnega temelja 
za klinično odločanje (Daaleman in VandeCreek 2000). Tako religija kot 
duhovnost podpirata človekov občutek varnosti in pripadnosti in sta 
lahko pomembni pri oskrbi ob koncu življenja, saj bolniku ponujata način, 
kako najti smisel tako v umiranju kot tudi v življenju (Chater in Tsai 2008; 
Daaleman in VandeCreek 2000). Na eni strani religija in duhovnost 

pomagata bolniku in svojcem, da se ob težki bolezni ali umiranju soočijo 
z upanjem, iskanjem smisla in namena pri vseh prilagoditvah in življenjskih 
spremembah, ki jih življenjsko ogrožajoča bolezenska stanja zahtevajo 
(Ferrell in Munevar 2012). Po drugi strani pa je lahko vpliv bolezni in ži- 
vljenjsko ogrožajočih bolezenskih stanj na religijo in duhovnost negativen 
zaradi izkušenj, ki vključujejo negativno soočenje z boleznijo, jezo, tudi 
na Boga, in izgubo verskega prepričanja (Byrne 2007; Puchalski idr. 2009). 
Raznolikost religij in verskih prepričanj v sodobnem svetu ustvarja izzive 
pri prepoznavanju kulture občutljivosti, ki omogoča razumevaje, kako 
bodo bolniki v paliativni oskrbi razumeli svojo bolezen ali navsezadnje 
tudi svojo smrt. Religija in duhovnost imata v svoji najvišji obliki velik vpliv 
na razvoj človeške kulture (Platovnjak 2017, 342). Širšega konteksta kulture 
namreč ne določata le narodnost in rasa, temveč nanj vplivajo določena 
duhovnost, religija, stopnja izobrazbe, spol, starost, spolna usmerjenost, 
država izvora in priseljenski status. Kultura je ob religiji in duhovnosti 
pomemben koncept v paliativni oskrbi, saj posameznikova kultura vpliva 
tudi na to, kako se bo odločal o zdravljenju ob koncu življenja (Mitchell 
in Mitchell 2009; Swihart, Yarrarapu in Martinidr 2022). 


2 Metode 


V raziskavi smo uporabili kvalitativno metodologijo in kot instrument raz- 
iskave uporabili polstrukturirani odprti intervju. Posamezni intervju smo 
označili z oznako »IN« kot intervju in dodali pripadajočo številko izvedene- 
ga intervjuja od 1 do 9. Proces pridobivanja podatkov je bil poenoten pri 
vseh udeležencih v raziskavi. V intervju smo vključili 6 oblikovanih vpra- 
šanj s podvprašanji, ki so opisana v nadaljevanju. Intervjuvali smo devet 
udeležencev, med katerimi so bili trije udeleženci predstavniki katoliške 
verske skupnosti, trije judovske verske skupnosti in trije islamske verske 
skupnosti. Pri vsaki verski skupnosti smo upoštevali, da smo med tremi 
udeleženci vključili po enega uradnega predstavnika verske skupnosti, 
rabina za predstavnika judovske verske skupnosti, duhovnika za katoliško 
versko skupnost in imama za islamsko versko skupnost. 


Upoštevali smo tudi, da so ostali udeleženci verskih skupnosti, vključeni 
v raziskavo, zaposleni v zdravstvenih institucijah bodisi kot zdravniki, di- 
plomirane medicinske sestre oziroma zdravstveniki bodisi kot farmacevti. 

Na ta način smo zagotovili relevantnost poklicnega in strokovnega pozna- 
vanja področja vsebin paliativne oskrbe, nepristranskost in enakovreden 
objektivni prikaz podatkov. 


Prav tako smo upoštevali kriterij, da so udeleženci, ki so sodelovali v razi- 
skavi, omejeni na območje Republike Slovenije, pri čemer smo morali tovr- 
sten kriterij za judovsko versko skupnost zaradi relevantnega števila vzorca 
razširiti na najbližjo judovsko skupnost z območja Zagreba, pri čemer 
smo izhajali iz dejstva, da je bila, zgodovinsko gledano, pred nastankom 
in ustanovitvijo judovske skupnosti v Republiki Sloveniji ta tradicionalno 
vedno bolj povezana z judovsko skupnostjo v Zagrebu. 


Opis orodja - vprašanja in podvprašanja za polstrukturirani intervju 


1. Kakšen pogled ima verska skupnost na paliativno oskrbo? Kakšna 
je vloga duhovnosti v paliativni oskrbi? 

2. Na kakšen način verske skupnosti znotraj svojih institucionalnih oblik 
zagotavljajo duhovno oskrbo pri ljudeh, ki so neozdravljivo bolni ali 
drugače del paliativne oskrbe? 

3. Kakšno vlogo ima religija ob etičnih dilemah, kot so vprašanja svetosti 
življenja, opustitve zdravljenja ali zdravljenja s paliativno sedacijo? 

4. Ali lahko pride do nepričakovanega spopada etičnih vrednot? Lahko 
religija ovira kakovostno paliativno oskrbo oziroma je po mnenju 
verskih skupnosti ob etičnih dilemah (z vidika religijske perspektive) 
paliativna oskrba takrat premalo kakovostna? 

5. Ali verske skupnosti menijo, da so zdravstveni delavci dovolj ozaves- 
čeni o različnih vrednostnih sistemih bolnikov, in ali se jim zdi, da ob 
srečevanju z bolniki, ki izražajo svoja verska prepričanja, teoretično 
dovolj dobro poznajo bolnikovo versko prepričanje? 

6. Kaj verske skupnosti menijo o tem, kakšna je lahko njihova vloga 
in kakšno vlogo si želijo imeti pri zagotavljanju duhovne oskrbe v or- 
ganizacijski strukturi paliativne oskrbe? 


3 Rezultati 


V okviru opravljenih intervjujev in kvalitativne analize podatkov smo iden- 
tificirali štiri glavne teme oziroma štiri vsebinske sklope: 1) prepoznavanje 

pomena religije in duhovnosti v paliativni oskrbi, 2) zagotavljanje duhovne 


(verske) oskrbe v paliativni oskrbi, 3) pomen religije pri etičnih vpraša- 


njih in dilemah v paliativni oskrbi in 4) ozaveščenost pri prepoznavanju 


kulturnih in verskih razlik v paliativni oskrbi. Glavne teme ter podteme 


sekundarnega in primarnega nivoja so prikazane v tabeli 1. 


Tabela 1: Glavne teme ter podteme sekundarnega in primarnega nivoja. 


Teme 


Podteme sekundarnega nivoja 


Podteme primarnega nivoja 


Prepoznavanje 
pomena religije 


Človeško dostojanstvo 


Svetost življenja 


Kakovost življenja 


Pravica in dolžnost 
do zdravljenja 


Duhovnost kot dimenzija 


in duhovnosti odnosa 
y m Duhovnost kot del celostne | Duhovnost kot dimenzija 
E obravnave bolnika odre&enja 
v paliativni oskrbi Duhovnost kot enakovreden 
pristop v celostni paliativni 
oskrbi 
Institucionalna ureditev 
zagotavljanja duhovne Verske skupnosti v javnih 
Duhovna (verske) oskrbe v paliativni |in zasebnih ustanovah 


(verska) oskrba 
v paliativni 
oskrbi 


oskrbi 


Neinstitucionalna ureditev 
zagotavljanja duhovne 
(verske) oskrbe v paliativni 
oskrbi 


Družina, prijatelji, sorodniki 


Druge institucije 


Pomen religije 
pri etičnih 
vprašanjih 

in dilemah 

v paliativni 
oskrbi 


Paliativna oskrba brez 
religijske perspektive 
premalo kakovostna 


Multidisciplinarna obravnava 
pacienta 


Humana in strokovna oskrba 


Religija kot izziv 
za kakovostno paliativno 
oskrbo 


»Trk vrednot« med religijsko 
in medicinsko etiko 


Različno kulturno 
in vrednostno okolje 


Ozaveščenost pri 
prepoznavanju 
kulturnih 

in verskih 

razlik med 
zdravstvenimi 
delavci, bolniki 
in njihovimi 
svojcevi 


Individualna odgovornost 


Osebne kompetence 


Strokovne kompetence 


Družbena odgovornost 


Pomen verskih skupnosti 


Pomen izobraževalnih 
institucij 

3.1 Prepoznavanje pomena religije in duhovne 
oskrbe v paliativni oskrbi 


Na podlagi opravljenih intervjujev lahko izpostavimo, da udeleženci 
pomen religije in duhovnosti v paliativni oskrbi prepoznavajo najprej kot 
branik načela 1) človeškega dostojanstva in nepogrešljivo vlogo 2) duhov- 
nosti v celostni obravnavi bolnika. Načelo človekovega dostojanstva smo 
na podlagi opravljenih intervjujev udeležencev prepoznali znotraj treh 
različnih sklopov: načela svetosti življenja, kakovosti življenja in pravice 
ter dolžnosti do zdravljenja. 


Najprej prepoznavajo, da religija in duhovnost v paliativni oskrbi pomeni 
zagotavljanje načela svetosti življenja. Udeleženec katoliške veroizpovedi 
navaja: »/V/ Katoliški cerkvi je absolutna vrednota svetost življenja, to po- 
meni nedotakljivost življenja od spočetja pa vse do smrti« (IN2), in po- 
dobno islamske veroizpovedi: »/V/ islamu je življenje sveto in se nikakor 
ne sme skrajšati.« (IN8) Nekateri udeleženci so v raziskavi uporabili tudi 
izraz človeško dostojanstvo: »/ PJaliativna oskrba skrbi za dostojanstvo 
človeškega življenja vse do zadnjega trenutka« (IN1), podobno razbe- 
remo, da je paliativna oskrba »odraz skrbi za dostojanstvo in zdravje 
osebe« (IN5) oziroma »zagotovitev paliativne oskrbe pomembno pripo- 
more k ohranjanju človeškega dostojanstva« (IN6). Eden od udeležencev 
v razpravi izpostavi pomembno razlikovanje, ko pravi, da »v javnem di- 
skurzu redko govorimo o svetosti življenja, raje pa o dostojanstvu člo- 
veške osebe in človeškega življenja« (IN1), kar pomeni, da je tudi znotraj 
našega raziskovanja mogoče ugotoviti polemičnost (uporabe) izraza ali 
načela »svetosti življenja«. To, da je poskus rekonstruirati zgodovinskost 
verske ideje, da bi razumeli njen prvotni pomen, ena stvar, zagovarjanje 
temeljnih verskih argumentov pa čisto nekaj drugega, ugotavlja tudi eden 
od udeležencev, ko izpostavlja nujnost prepoznavanja in razumevanja ver- 
skih tradicij ob etičnih vprašanjih: »Ko gre za etične dileme, pa je seveda 
treba tudi ohraniti širok spekter in na (krščansko) etiko gledati kot nekaj 
razumskega, pogosto danes veliko bolj razumskega, kot pa je ideologija 
neomejene svobode, ki misli, da je vse, kar je v medicini danes možno, 
kar samo po sebi tudi prav. Če torej kdaj krščanstvo postavi mejo sprejem- 
ljivega v etičnih dilemah, to ni ideološko nasprotovanje, ampak razumski 
argument proti ideologiji napačno razumljene svobode, ki bi žrtvovala 
karkoli, celo človeško življenje, samo zato, da bi potrdila samo sebe.« (IN1) 

V paliativni oskrbi religija načelo človeškega dostojanstva prepoznava tudi 
ob zagotavljanju načela kakovosti življenja. Udeleženec katoliške vero- 
izpovedi navaja, da »paliativna oskrba skrbi za dostojanstvo človeškega 
življenja vse do zadnjega trenutka« (IN1), podobno navajajo tudi udele- 
ženec judovske veroizpovedi: »/Z/di se mi izjemno pomembno, da ljudem 
omogočimo dostojno življenje do konca« (IN6), in islamske veroizpovedi: 
»[V]saka religija ima različna stališča ali pravila, ki tako ali drugače vplivajo 
na kakovost paliativne oskrbe.« (IN9) Pomembno je izpostaviti, da sogo- 
vorniki v intervjuju ob prepoznavanju zagotavljanja kakovosti življenja 
nasprotujejo sodobni antropološki utilitaristični perspektivi, ki je pretežno 
povezana z ekonomskimi možnostmi, z blaginjo, lepoto in uživanjem te- 
lesnega življenja in ki življenje šteje za vredno, samo če dosega neko spre- 
jemljivo raven kakovosti. Temu potrjuje udeleženec, ko pravi, da »če torej 
razumemo, da paliativna oskrba nima namena upočasniti ali pohitriti 
nastopa naravne smrti, se razume, da je treba poskrbeti, da bo to dosto- 
janstvo slabotnega, bolnega, umirajočega človeka - ki pa zato ni nič manj- 
še - čim bolj zaščiteno in da bo takšen človek imel priložnost živeti svoje 
življenje v čim večji kakovosti vse do zadnjega trenutka« (IN1). Na tem 
mestu lahko poudarimo, da sogovorniki v raziskavi nasprotujejo t. i. etiki 
kakovosti življenja, ki jo zagovarja avstralski moralni filozof in bioetik Peter 
Singer. Pravi namreč, da bi morali načelo posebne vrednosti človeškega 
življenja ali svetosti življenja opustiti, saj je po njegovem mnenju to načelo 
zastarelo, neznanstveno in irelevantno za razumevanje etičnih vprašanj so- 
dobne bioetike (Singer 2003). Čeprav ni veliko bioetikov, ki bi zvesto sledili 
Singerju in zagovarjali skrajno pozicijo utilitaristične in pragmatične bio- 
etike, njegovega vpliva ne gre podcenjevati. Blizu je sodobni potrošniški 
logiki, ki zagovarja, da je vse, kar obstaja, na razpolago človeku, in odpira 
vprašanje, zakaj ne bi izvedli določenih poskusov, če nam tehnične mož- 
nosti to omogočajo. Relativnost razumevanja človeške osebe odpira vrata 
neskončnim možnostim manipulacije in zlorab (Globokar 2004; 2007). 
V raziskavi potrjujemo, da udeleženci oziroma monoteistične veroizpovedi 
v svojih etičnih izhodiščih in stališčih sledijo tradicionalni etiki, temelječi 
na spoštovanju nedotakljivosti in svetosti človeškega življenja, kot med 
drugim navaja tudi eden od udeležencev: »/Z/a katoličana je jasno, da ima 
človeško življenje dostojanstvo, ki ga pridobi s samim obstojem - torej 
ob spočetju - in ga ohrani vse do naravne smrti.« (IN1) Zagotavljanje 
najboljše kakovosti življenja je alternativa prej opisani utilitaristični eko- 
nomski in pragmatični miselnosti ter hkrati cilj in temelj paliativne oskrbe, 

kot jo prepoznavajo verske skupnosti: »/E/den od temeljev paliativnega 
pristopa je razumevanje, da pri zdravljenju hudih bolezni [...] postaja 
prednostna naloga zmanjševanje trpljenja in izboljšanje bolnikove ka- 
kovosti življenja.« (IN4) 


Udeleženci izpostavljajo, da je z vidika monoteističnih veroizpovedi te- 
melj človekovega dostojanstva poleg zagovarjanja načela svetosti življenja 
in zagotavljanja maksimalne kakovosti življenja tudi uresničitev pravice 
in dolžnosti do zdravljenja. Udeleženci muslimanske veroizpovedi nava- 
jajo, da »velja koransko pravilo: Kdor ubije enega človeka, je enako, kot 
če bi ubil ves svet, in kdor reši enega človeka, je enako, kot da bi rešil 
ves svet.’ Zato se je potrebno za vsako življenje boriti, saj je Božje darilo, 
ki smo ga prejeli. Zato smo kot verniki dolžni skrbeti za svoje zdravje« 
(IN7); »[V] naši religiji ne poznamo nekih navodil/pravil, ki bi specifično 
predpisovala, da se mora vernik odreči ali zavrniti določen medicinski 
poseg. Nasprotno, musliman se je dolžan zdraviti.« (IN8) Podobno uteme- 
ljuje udeleženec judovske verske izpovedi: »[Z]animivo je omeniti, da je 
v judovstvu eden glavnih svetopisemskih virov, na katerem se zdravnik 
obvezuje, da bo zdravil svoje paciente, svetopisemska zapoved 'in vrni- 
te (izgubljeni predmet) njemu (njegovemu lastniku) (5 Mz 22,4).« (INA) 
Udeleženec katoliške veroizpovedi tovrstno dolžnost opisuje kot nalogo 
zagotavljanja duhovne oskrbe: »/P/ri tem izhajam iz svoje duhovnosti, 
religije, vere. V trpljenju brat naj bratu roko da.’ Tudi ko vse odpove, tudi 
ko vsa medicina odpove ali se izčrpajo možnosti, dejansko strokovno 
tudi kdaj več ni kaj ‘za narediti, to lahko vedno storiš.« (IN2) Udeleženci 
prepoznavajo pomen duhovnosti v paliativni oskrbi kot nepogrešljivi del 
celostne obravnave bolnika. 


V raziskavi smo ugotovili, da se duhovnost v paliativni oskrbi izraža na tri 
načine, in sicer kot dimenzija odnosa, kot dimenzija odrešenja in kot ena- 
kovreden pristop znotraj holistične paliativne oskrbe. Udeleženci vlogo 
duhovnosti v paliativni oskrbi razumejo na način, da ta izhaja iz religije 
same oziroma religija duhovnosti zagotavlja temeljno identiteto. Zato du- 
hovnost, kot jo opisujejo, ne predstavlja le temeljnih bivanjskih vprašanj, 
načel, vrednot in prepričanj, temveč predvsem odnos do Boga oziroma 
njeno eshatološko razsežnost. Udeleženec katoliške veroizpovedi takole 
opisuje: »/O/bčutek sprave z bližnjimi in Bogom, iskren pregled lastnega 
življenja z vidika večnosti, poglobljena duhovnost, ki marsikdaj spremlja 

zadnje trenutke [...] vse to in še mnogo več so elementi duhovnosti v pa- 
liativni oskrbi« (IN1), in zaključuje: »/Z/a to, da ima človeško življenje 
za katoličana tako veliko vrednost, je veliko razlogov, med drugim tudi 
ta, da verujemo, da se po času življenja na tem svetu le-to nadaljuje v neki 
drugi obliki v večnosti.« (IN1) Podobno navaja tudi udeleženec judovske 
veroizpovedi: »/D/uhovnost je v zadnjem stadiju življenja zelo pomembna. 
Judovstvo na življenje gleda kot na neki cikel, na začetek in konec. [...] 
Ob koncu življenja je pomembno, predvsem za paliativne bolnike, da je 
nekdo ob njih, nekdo, ki bo razumel tudi njihove verske in kulturne potre- 
be.« (IN6) Temu podobno dodaja tudi udeleženec islamske veroizpovedi: 
»[V]era nam daje občutek upanja, zato je za vernika, ki je v paliativni 
oskrbi, pomembno, da ima možnost se posvetiti Bogu oz. da mu nekdo 
pri tem pomaga. Ljudje, ki so v tem stanju, imajo lahko samo upanje.« 
(IN7) Udeleženci v raziskavi bolj kot pojmovanje duhovnosti izpostavljajo 
lastnosti duhovnosti kot take, duhovnosti, ki ji religije, kot so judovstvo, 
krščanstvo in islam, zagotavljajo identiteto. Duhovnost pogosto ni vklju- 
čena v paliativno oskrbo bodisi zaradi pomanjkanja usposabljanja, ča- 
sovnih omejitev in pomanjkanja besedišča okoli duhovnih vprašanj med 
zdravstvenimi delavci bodisi, kot navaja eden od udeležencev, »pri nas 
še nimamo razvitega področja paliativnih oddelkov in strokovnjakov, zato 
je govor o duhovnosti kot enakovrednem in strokovnem pristopu k umi- 
rajočim nekaj, kar se gleda od daleč« (IN3). Čeprav na ta način udeleženci 
izpostavljajo duhovnost kot pristop, enakovreden vsem drugim področjem 
v paliativni oskrbi, je s strokovnega vidika potrebno, da zdravstveni delavci 
ločujejo med institucionalnimi, verskimi in navsezadnje tudi političnimi 
vplivi duhovnosti v vseh sodobnih sekulariziranih družbenih sektorjih, 
kjer se srečujejo z zapletenostjo duhovnih vprašanj. 


3.2 Duhovna (verska) oskrba v paliativni oskrbi 


Drugo izpostavljeno temo smo v raziskavi oblikovali kot duhovno (versko) 
oskrbo v paliativni oskrbi. S pomočjo podtem, ki smo jih opredelili kot in- 
stitucionalne in neinstitucionalne ureditve zagotavljanja duhovne (verske) 
oskrbe v paliativni oskrbi, smo oblikovali tri oblike načina zagotavljanja 
duhovne oskrbe, in sicer: 1) verske skupnosti v javnih in zasebnih usta- 
novah, 2) družina, prijatelji, sorodniki ter 3) druge institucije. Katoliška, 
judovska in islamska verska skupnost imajo v svojih dokumentih izdelane 
etične obveznosti, zakonske usmeritve in verska stališča ob posameznih 

etičnih dilemah, posebej tistih, ki se dotikajo področja verske pripadnosti 
pacienta. Po drugi strani pa je pravna ureditev paliativne oskrbe v Sloveniji 
še vedno nesistemska, zato je tudi vidik religioznosti ali duhovnosti v naj- 
širšem pomenu neustrezno umeščen v zakonske predpise in zdravstvene 
kodekse. V Sloveniji imajo katoliška, judovska in islamska verska skupnost 
različne izkušnje, bodisi pozitivne bodisi negativne. Za katoliško versko 
skupnost velja, da duhovno oskrbo v praksi izvajajo predvsem duhovniki 
kot (formalni) predstavniki verske skupnosti: »/V/ Katoliški cerkvi, naj- 
večji verski skupnosti v Sloveniji, s ponosom lahko zatrdim, [imamo] zelo 
dobro organizirano duhovno oskrbo, ne samo težko bolnih in umirajočih 
v paliativi in hiši hospica, ampak tudi za vse ostale bolnike. Imamo nekaj 
duhovnikov - bolniških duhovnikov, ki so prav zadolženi za obiske, de- 
ljenje zakramentov in spremljanje vseh bolnikov po vseh bolnišnicah.« 
(IN3) Na drugi strani islamska verska skupnost, kjer podobno duhovno 
(versko) oskrbo zagotavlja imam, predstavnik verske skupnosti, izpostavlja 
negativno izkušnjo, kjer udeleženec navaja, da »nikoli nismo uspeli za- 
gotoviti majhnega prostora v največjih kliničnih centrih ali bolnišnicah 
za opravljanje molitev na način, kot je urejena kapelica. Ni bilo razumeva- 
nja za ureditev tega vprašanja« (IN7). Judovska verska skupnost izpostavlja, 
da je številčno manjša od drugih verskih skupnosti in je zato stopnja tovr- 
stne oskrbe odvisna predvsem od številčnosti skupnosti oziroma obsega 
pomoči: »/G/lavni rabin Slovenije je pooblaščen za reševanje teh vpra- 
šanj v okviru javnega zdravstva v Republiki Sloveniji. Stopnja srečanja 
teh vprašanj po navadi odraža gostoto prebivalstva katere koli judovske 
skupnosti.« (IN4) Pozitiven primer v eni od ustanov Hospic oskrbe navaja 
udeleženec katoliške veroizpovedi, ko pravi: »/L/eta 2016 je na pobudo 
direktorja [...] pet verskih skupnosti - Katoliška cerkev, Islamska verska 
skupnost, Srbska pravoslavna cerkev, Protestaniska verska skupnost, 
Makedonska pravoslavna cerkev - podpisalo zavezo, v kateri so se obve- 
zale, da bodo vedno imele na voljo svojega verskega predstavnika, če ga 
bodo umirajoči potrebovali.« (IN2) Ob tem prepoznavamo, da se tovrstna 
oblika zagotavljanja duhovne (verske) oskrbe izvaja v okviru posameznih 
samoiniciativnih pobud določenih ustanov, kar pomeni, da sedanja pa- 
liativna oskrba v Sloveniji ne zagotavlja nepretrgane celotne paliativne 
oskrbe tudi zato, ker ne obstajajo sistemsko zagotovljene povezave med 
različnimi zdravstvenimi in drugimi ustanovami. Udeleženci v raziskavi 
so izpostavili pomen družine, prijateljev in drugih oblik, ki v tem kontekstu 
vstopajo ali izvajajo pomoč duhovne (verske) oskrbe, kajti »v judovstvu 

ni nujno, da je vedno rabin tisti, ki je prisoten ob koncu življenja posame- 
znika. Lahko je prisoten predstavnik verske skupnosti, lahko so to svojci 
itd., ki potem opravijo zadnji obred. V judovstvu je specifična zadeva, t. i. 
skupnost, ki se ji reče Chevra kadisha (Hevra kadishah)« (IN6); in podob- 
no: »/O/bstaja tudi več skupin žalujočih, v katere se lahko vključijo vsi, 
ki potrebujejo pomoč v tem težkem času.« (IN3) 


3.3 Pomenreligije ob etičnih vprašanjih 
in dilemah v paliativni oskrbi 


Kot tretjo večjo temo v raziskavi izpostavljamo, kakšen je pomen religije 
ob etičnih vprašanjih in dilemah v paliativni oskrbi. Prepoznavamo dve 
različni izhodišči, ki na eni strani postavljata vprašanje, ali je lahko pali- 
ativna oskrba dovolj kakovostna, če ne vključuje religijske perspektive, 
in na drugi strani, kako pomemben izziv predstavljata religija in duhovnost 
oziroma duhovna oskrba kot del enakovrednega pristopa k celostni pali- 
ativni oskrbi. Religijska perspektiva paliativni oskrbi prav gotovo prinaša 
kakovostno 1) multidisciplinarno timsko obravnavo ter 2) humano in stro- 
kovno oskrbo ob koncu življenja. Udeleženec tako navaja, da »če se vzame 
celostni pogled na bolnika, če se ga sreča na vseh področjih, potem bo tim 
lahko našel skupno najboljšo rešitev« (IN3), in nadaljuje, da »če v paliativni 
oskrbi zdravnik pristopa k bolniku ne samo kot strokovnjak, ampak kot 
nekdo, ki mu želi nuditi pomoč [...] če smo vsi najprej ljudje, če v središču 
našega tima stoji bolnik, potem ni težave, da bi bila religija ovira za delo- 
vanje v paliativni oskrbi« (IN3). Na drugi strani pa se lahko zgodi 3) »trk 
vrednot« med religijsko in medicinsko etiko, posebej takrat, kadar se poja- 
vijo dvomi o pravilnosti ali nepravilnosti posameznih odločitev in kadar 
obstajajo zakonsko dovoljeni postopki in posegi, ki so v nasprotju z načeli 
določene religijske oziroma verske etike. Zakonodaja je v Sloveniji ure- 
jena na način, da verske skupnosti na splošno ne prepoznavajo naspro- 
tij z uradno medicino, predvsem ko izpostavljajo vprašanje evtanazije. 
Udeleženec katoliške veroizpovedi navaja, da »v naši državi ne prihaja 
do težav, ker naša zakonodaja ustreza etičnim standardom. Ob uzakonjenju 
evtanazije, na primer, bi se to spremenilo in versko prepričanje bi ob tem 
igralo veliko vlogo, vendar ne zaradi vere same, ampak zaradi razumnos- 
ti argumentov, ki govorijo proti etično spornim medicinskim praksam« 
(IN1); podobno udeleženec islamske verske skupnosti navaja, da »etični 
pomisleki, kar se tiče islama, niso nikoli v nasprotju z uradno medicino. 

Vsaj kar se tiče npr. našega slovenskega prostora in zakonodaje na tem 
področju (npr. evtanazija)« (IN7), medtem ko udeleženec judovske verske 
skupnosti navaja, da »med zdravljenjem pacienta lahko zdravniki nale- 
tijo na dvome o upravičenosti dajanja določenih zdravil posamezniku. 
O takšnih vprašanjih bi se bilo treba vedno pogovarjati z rabinom.« (IN4) 
Vse monoteistične veroizpovedi zavzamejo jasno odklonilno stališče v raz- 
merju do evtanazije: »Katoliška cerkev je proti evtanaziji, v vsaki obliki; 
ni pa proti opustitvi zdravljenja, a to se razlikuje od primera do primera« 
(IN2); »Judaizem človeško življenje in njegovo ohranjanje šteje za absolu- 
tno vrednoto, zato je treba bolnika ohranjati pri življenju« (IN4); >V islamu 
se je potrebno za vsako življenje boriti, saj je to Božje darilo, ki smo ga pre- 
jeli. Zato smo kot verniki dolžni skrbeti za svoje zdravje.« (IN7) 


Napačno dojemanje pojma sočutje lahko predstavlja etično vprašanje, 
ki je v tem delu teoretične narave, pa je vendar pomembno pri razume- 
vanju določenega verskega izhodišča. Udeleženka tovrstno razmišljanje 
opisuje ob razumevanju izročila: »/Z/aradi Kristusovega zgleda, Njegovega 
nauka ljubezni, osebnega izkustva te ljubezni v svojem življenju želim biti 
Kristusu podobna v odnosu do ljudi, posebej najbolj trpečih. On oblikuje 
moje življenje, moje delo, ravnanje. Pacient pa ni nujno, da v svojem živ- 
ljenju daje poudarek duhovnosti. Če je zanjo odprt, če izrazi določena 
vprašanja, potem se lahko tudi neposredno pogovarjava (ali s svojci). Sicer 
pa ostajajo vprašanja, odgovori, pogovori neizrečeni.« (IN2) 


3.4 Ozaveščenost pri prepoznavanju kulturnih in verskih razlik 


Kot zadnjo temo izpostavljamo pomen ozaveščenosti pri prepoznavanju 
kulturnih in verskih razlik v paliativni oskrbi. Temo smo na podlagi inter- 
vjujev razdelili na dva dela, in sicer: individualna in družbena odgovornost 
pri prepoznavanju kulturnih in verskih razlik v paliativni oskrbi. Na eni 
strani prepoznavanje teh razlik odraža osebno naravnanost ter individu- 
alno angažiranost spoznavanja ali prepoznavanja verskega, religijskega ali 
duhovnega področja, na drugi strani pa se vprašanje zastavlja kot vprašanje 
družbene skupnosti tako v verskih skupnostih kot drugih izobraževalnih 
institucijah. Znotraj individualne odgovornosti udeleženci najprej iz- 
postavljajo pomen 1) osebnih kompetenc. Udeleženec katoliške veroiz- 
povedi poudarja, da »duhovnik ali drugi duhovni sodelavec ne vidi bolnika 
kot človeka, ampak vidi le osebo, ki je verna in rabi pomoč« (IN3). Podobno 

navaja tudi udeleženec judovske verske skupnosti: »/Z/agotavljanje pali- 
ativne oskrbe zahteva izredno veliko zavzetosti osebe, ki jo zagotavlja, pod 
pogojem, da želi svoje delo opravljati častno« (IN5), in tudi islamske vero- 
izpovedi: »/Z/dravstveni delavci bi morali biti bolj odprti za religijo, saj 
je od tega odvisna kakovost paliativne oskrbe.« (IN9) Po drugi strani 
pa udeleženci izpostavljajo pomen 2) strokovnih kompetenc pri prepo- 
znavanju duhovnih in verskih potreb pacientov. Udeleženci vseh treh ve- 
roizpovedi se strinjajo, da v praksi primanjkuje strokovnega znanja 
s področja kulture in vere. Udeleženec katoliške veroizpovedi utemeljuje: 
»[Mlislim, da na splošno v Sloveniji primanjkuje kulturno-verske izobraz- 
be. To je širok okvir, ki presega izbrano temo, je pa dejstvo, da premalo 
poznamo tako lastno državo, lastno kulturo, in smo zato tudi manj do- 
jemljivi za vsakršno globlje poznavanje kulture, kaj šele vere.« (IN1) 
Podobno utemeljuje udeleženec judovske veroizpovedi: »/M/oje osebno 
mnenje je, da zdravstveni delavci niso dovolj ozaveščeni o posameznih 
verskih prepričanjih in se nekateri tega tudi zelo branijo.« (IN9) Z drugimi 
besedami, udeleženec judovske verske skupnosti izpostavlja pomen ustre- 
zne izobrazbe in navsezadnje zakonodaje, ki bi urejala to področje: »/V/ 
si pričakujejo, da bodo ob vstopu v bolnišnico obravnavani z ustreznim 
spoštovanjem, to spoštovanje sega tudi do verskih prepričanj ali drugih 
vrst prepričanj in mnenj. Na splošno je judovski zdravstveni delavec, ki je 
tudi vernik, do pacienta vedno ravnal z dolžnim spoštovanjem [...] ob upo- 
števanju absolutne vrednosti človeškega življenja in njegovih posledic. 
Potrebno je na kakršen koli način spodbujati z ustrezno izobrazbo in za- 
konodajo.« (IN4) V slovenski strokovni literaturi primanjkuje objavljene 
literature, ki bi prikazala sistematično profiliranje poklicno pomembnih 
temeljnih kompetenc ali kompetenc, ki bi temeljile na programih usposa- 
bljanja, specifičnih za specializirano področje duhovne oskrbe v paliativni 
oskrbi, tako za zdravstvene delavce kot tudi za preostale pastoralne delavce 
in druge sodelavce pri zagotavljanju duhovne oskrbe. Zato je tudi za stro- 
kovno javnost nedvomen izziv, kako se na področju specialistične palia- 
tivne oskrbe osredotočiti in združiti nacionalne smernice ter klinične 
in strokovne standarde v okvir, ki bi spodbudil razpravo in razvoj okvirja 
kompetenc duhovne oskrbe v paliativni oskrbi, vključujoč tudi versko 
prakso, ki jo v trenutno danih razmerah izvajajo določeni pastoralni delavci 
posameznih verskih skupnosti. Ob temeljni individualni angažiranosti 
je zato pomemben tudi oblikovan model ali standard kompetenc o druž- 
beni odgovornosti do prepoznavanja človekove religiozne ali verske 

naravnanosti v paliativni oskrbi. Ob intervjujih udeležencev izpostavljamo 
pomen 1) verskih skupnosti in 2) izobraževanih institucij ter njuni vlogi 
pri sooblikovanju okvirja prepoznavanja verske, duhovne in kulturne ra- 
znolikosti v paliativni oskrbi. Udeleženec katoliške veroizpovedi o vlogi 
verskih skupnosti tako izpostavlja, da »katoliška skupnost za to formacijo 
skrbi tudi z raznimi dokumenti s strani Vatikana ali lokalne Cerkve, pa- 
peške akademije za življenje, ki preučuje vprašanja bioetike in daje tudi 
smernice« (IN2); podobno nadaljuje drugi udeleženec: »[M]enim, da bi 
Cerkev lahko storila več tudi za ustanavljanje hospicev. Najbolj nujno pa je 
duhovno spremljanje bolnikov, ki je pri nas močno razvito in se šteje med 
bistvene krščanske dolžnosti.« (IN1) Udeleženec judovske veroizpovedi 
poudarja, da bi morala »vsaka judovska skupnost (ali katera koli druga 
verska skupnost) [...] pomagati zdravstvenim delavcem in strukturam, da bi 
neozdravljivo bolnim zagotovili izpolnitev osnovnih verskih potreb. To bi 
moralo biti vključeno tudi v nacionalno zdravstveno zakonodajo.« (IN4) 
Na drugi strani udeleženci poudarjajo pomen izobraževalnih institucij 
in pomen duhovne oskrbe kot sestavnega dela paliativne oskrbe in njeno 
ustrezno vključitev v izobraževalne dejavnosti ter nujnih metod usposa- 
bljanja za zagotavljanje duhovne oskrbe v paliativni oskrbi. Udeleženec 
katoliške veroizpovedi navaja, da »če v Belgiji ena gospa [...] eno leto pre- 
dava študentom zdravstva, bodočim zdravnikom, o duhovni oskrbi, potem 
bi morali mi nujno uvesti to tudi v naš izobraževalni sistem. Hočeš ali 
nočeš se zdravstveni delavci, posebej ob težkih situacijah, srečajo s temi 
vprašanji in so pogosto prvi, včasih pa tudi edini, ki nudijo duhovno os- 
krbo.« (IN3) Podobno udeleženec judovske veroizpovedi poudarja odgo- 
vornost vseh vključenih v izobraževanje do vprašanj vere in kulture: »/V/ 
današnjem svetu moramo biti previdni, da nas religije ne bodo oddaljile 
[med seboj]. Mislim, da imajo vsi (spoštovani) učitelji, tisti, ki delajo v šolah, 
in tisti, ki pridigajo v svetih domovih, veliko odgovornost, da generacije 
od zgodnjega otroštva naprej vodijo k dobremu.« (IN5) Kritično se na 
to vprašanje odziva tudi udeleženec islamske veroizpovedi in pravi, da 
»ne bi bilo dobro, če bi bilo to vprašanje prepuščeno samo verskim 
skupnostim. Menim, da je to dolžnost države, ki mora to urediti in zago- 
toviti.« (IN7) V raziskavi ugotavljamo, da verske skupnosti z (lahko tudi 
različnimi) verskimi, duhovnimi in kulturnimi vrednotami z uporabo virov 
iz pastoralne teologije, antropologije in multikulturnega sodelovanja edin- 
stveno prispevajo k svetovanju in izobraževanju o kulturni, religiozni in du- 
hovni raznolikosti v prostoru pluralističnega in globalnega konteksta, 

v katerem delujejo zdravstveni delavci. Poznavanje lastne kulturne in du- 
hovne osnove pa je prvi korak k odprtemu iskanju, kakor navaja tudi eden 
od udeležencev: »/V] Sloveniji zaradi žalostne polpretekle zgodovine to se- 
veda ni očitno, po svetu pa je jasno, da je eden od osnovnih delov vere tudi 
življenje caritas in diakonije, torej dobrodelnosti. To so najstarejši krščan- 
ski principi. Zato je Cerkev, kot vemo iz zgodovine, vedno skrbela za uboge, 
ustanavljala šole, bolnišnice, hiralnice in vse mogoče ustanove, namenjene 
najšibkejšim. Potem ko se je v naši lokalni zgodovini zgodilo, kar se pač 
Je, je Cerkev v tem oziru precej ovirana, ampak to k sreči velja samo za 
(ne)normalnost našega prostora. Čeprav je tudi slovenska Cerkev, kljub 
vsemu, v zadnjih desetletjih močno pomnožila število domov za starejše. 
To je tipičen, običajno spregledan ukrep, ko vera kristjane sili, da skrbijo 
za najbolj uboge.« (IN1) Na drugem mestu pa velja omeniti tudi smernice 
Evropskega združenja za paliativno oskrbo, ki v svoji Beli knjigi posebej 
obravnava vprašanje izobraževanja o duhovni oskrbi za vse strokovnjake, 
ki sodelujejo v paliativni oskrbi. Izobraževalne kompetence duhovne oskr- 
be za vse izvajalce paliativne oskrbe spremljajo modeli najboljše prakse 
in raziskovalni dokazi, ki pa hkrati vsebujejo različne razvojne stopnje 
storitev paliativne oskrbe v evropski regiji. Pridobljena izobrazba verske, 
religijske ali kulturne raznolikosti lahko zdravstvenemu delavcu pomaga, 
da se izogne različnim lastnim predstavam, predsodkom ali zadržkom. 
Na ta način Evropsko združenje za paliativno oskrbo spodbuja k visoko- 
kakovostnemu, multidisciplinarnemu in akademskemu izobraževanju 
o duhovni oskrbi za vse vključene deležnike paliativne oskrbe (Nolan idr. 
2011; Best idr. 2020). 


4 Razprava 


Raziskava prikazuje pomen etike, religije in duhovnosti v paliativni os- 
krbi, s poudarkom na verskih pogledih etičnih dilem ob koncu življenja. 
Udeleženci naše raziskave prepoznavajo pomen religije v paliativni oskrbi, 
predvsem v zagotavljanju duhovne oskrbe v sklopu celostne oskrbe bolni- 
ka. Poudarjajo, da religija prepoznava paliativno oskrbo kot skrb za zago- 
tovitev in ohranitev neodtujljivega dostojanstva bolnika, ki v razumevanju 
koncepta svetosti življenja, ki ga zagovarjajo vse izbrane verske skupnos- 
ti, pomeni prepoznavanje pomena dostojne smrti v razmerju do zago- 
tavljanja največje mere kakovosti življenja. V raziskavi dalje ugotavljamo, 

da doprinos verskih skupnosti k organizacijski strukturi paliativne oskr- 
be kljub številnim pravnim mehanizmom, ki varujejo temeljne pravice 
in svoboščine, med drugim tudi versko svobodo, iz načela zagotavljanja 
enakih pravic za različne verske skupnosti, v zagotavljanju posebnih pro- 
storov, namenjenih molitvi in drugim verskim obredom v različnih javnih 
zdravstvenih in bolnišničnih ustanovah, v Republiki Sloveniji ni ustrezno 
urejen, denimo za judovsko (ki je sicer maloštevilna) in islamsko versko 
skupnost. V raziskavi smo ugotovili, da verske skupnosti skozi svoje etične 
kodekse opredeljujejo stališča do posameznih etičnih dilem. Slednje po- 
trjujejo tudi udeleženci. V raziskavi udeleženci ne izpostavljajo primera, 
ko bi se versko prepričanje postavilo ob rob strokovnemu delu medicine, 
ker tudi zakonodaja v Republiki Sloveniji ne nasprotuje etičnim standar- 
dom, ki jih zagovarjajo verske skupnosti. Udeleženci opozarjajo, da reli- 
giozni etični temelji niso arbitrarni, samovoljni ali naključni, v napredek 
medicine in znanosti pa prinašajo etične dileme, ob katerih ni preprostih 
pravilnih ali napačnih stališč. Udeleženci raziskave v večji meri ugotavljajo, 
da je v Republiki Sloveniji med zdravstvenimi delavci ozaveščenost v pre- 
poznavanju kulturnih in verskih razlik na nezadostni ravni. Razlogov, ki jih 
navajajo, je več, na eni strani so družbeni, na drugi povsem individualni. 
Izziv za razumevanje različnih sistemov vrednot in prepričanj bolnikov, 
občutljivost za kulturne in verske razlike pa terja odgovornost za večjo oza- 
veščenost tako verskih skupnosti kakor države in širše družbene skupnos- 
ti. Predstavljeni teoretični pregledi in rezultati raziskave nudijo izhodišča 
za nadaljnji razvoj tega področja - v prepoznavanju medsebojne pove- 
zanosti etike in religije, v bolj vključujoči in celostni praksi prevzemanja 
odgovornosti do ljudi. V zdravstveni negi lahko k temu procesu deloma 
pripomoremo tako, da uvedemo ustrezne učne vsebine v izobraževalni 
kurikulum, nudimo možnost pridobivanja specialističnih znanj s področja 
etike, religije in duhovnosti ter izvajanja strokovnih ocen posameznikovih 
duhovnih potreb. 


Izčrpni prikaz monoteističnega pogleda na odločitve ob koncu življenja 
je skoraj nemogoč, tudi zato ker obstajajo različne teološke in filozofske 
pravi smo izpostavili pomembna stališča, ki zaznamujejo judovsko, kato- 
liško in islamsko veroizpoved. 

4.1 Judovska perspektiva 


Izraz judovstvo izhaja iz besede Judaismus, latinizirane oblike grške bese- 
de Joudaismos. Grška beseda je izpeljanka samostalnika Joudaios, etnoni- 
ma, ki se v klasični in svetopisemski literaturi običajno prevaja kot »jud«, 
»judovski«, ali iz glagola ioudaizein, »živeti kot jud, živeti po judovsko«. 
Hebrejska ustreznica izraza »judovstvo« je Jahadut. judovstvo je religija 
judovskega naroda, najstarejša monoteistična religija, na temeljih katere sta 
nastala krščanstvo in islam. V najširšem pomenu zajema vero judovskega 
naroda od babilonskega izgnanstva naprej, vključno s skupno zgodovino, 
izoblikovano miselnostjo ter kulturo. V iskanju globljega odgovora, kdo 
je jud, se moramo zavedati, da na to vprašanje ni preprostega odgovora. 
Identiteto juda določajo trije elementi: Tora (Postava), izvoljeno ljudstvo 
(kolektivnost) in obljubljena dežela. Omenjeni elementi so se oblikovali 
skozi čas in tako začeli ustvarjati judovstvo. Različne oblike in smeri ju- 
dovstva obstajajo prav zaradi različnih odnosov med temi tremi elementi. 
Sodobno judovstvo je kljub zavesti o skupni judovski kulturi in veri močno 
pluralno. Nastanek številnih denominacij, delitev, je pogojevalo več de- 
javnikov. Judovstvo nikoli ni bilo enolično in je skozi stoletja pokazalo 
izredno sposobnost prilagajanja različnim okoliščinam in družbenim iz- 
zivom. Z ozirom na to obstajajo tri oblike judovstva: reformno, ortodoksno 
in konservativno judovstvo. (Skralovnik 2018; de Vaux 2022; Zupet 2002) 


Tradicionalno judovsko pravno in etično razmišljanje temelji na branju 
in razlagi treh glavnih virov, od katerih je vsak obsežen, raznolik in za- 
pleten. Judovska medicinska etika kot povezano področje ni obstajala 
do sodobnega časa. Razprave o medicinski etiki so bile raztresene v vseh 
delih judovske zakonodaje, strokovnih priročnikih in komentarjih o ver- 
skih besedilih. Z napredkom medicine so se tudi v judovski skupnosti 
pojavili izzivi, da bi utrdili obstoječa dela na področju medicinske etike 
in ustvarili nova, ki ostajajo utemeljena v verski tradiciji. Tako lahko bol- 
niki in zdravniki najdejo dela, ki jim pomagajo odkriti judovski pogled 
na različna vprašanja v medicini in zdravstvu, vse od vprašanja splava 
do presaditve organov. Vsa ta dela temeljijo na bogati tradiciji judovske 
zakonodaje. V judovstvu sta bioetično raziskovanje in preučevanje del 
halake (judovske zakonodaje). Kot taka črpata svoja načela iz ostalih ju- 
dovskih besedil in njihovih komentarjev ter uporabljata dodelan sistem 
pojasnjevanja halake. Med tremi tokovi judovstva ni razlike v tem, da bi 

imel vsak svoj pravni sistem (halaka), temveč stopnjo spoštovanja do njega 
(Padela 2006). Halaka (iz hebr. gl. halak 'hoditi') pomeni ‘pot’, po kateri 
je treba hoditi, se pravi zakonodajo, ki se je je treba v življenju držati. 
Halaka predstavlja korpus judovske zakonodaje, običajev in tradicije 
(Skralovnik 2018). Osnovno razumevanje pojasnjevanja halake in virov 
judovske zakonodaje je sestavni del razprave o judovski medicinski 
etiki (Padela 2006). Obstajajo trije viri judovskega pravnega in etičnega 
razmišljanja: hebrejski spisi antičnega Izraela, Talmud in Responsa. (1) 
Hebrejski spisi vsebujejo pisno izročilo (zapisana Tora »tora še bi-ktab« ali 
Peteroknjižje, zapisana Postava, v tradicionalnem smislu pet Mojzesovih 
knjig) in ustno izročilo (ustna Tora »tora še-be-al peh, katerega korenine 
segajo vse od Mojzesa in se je prenašalo iz roda v rod, dokler ni končno 
dobilo svoje pisne oblike v midraših, Mišni in Talmudu. V judovskem izro- 
čilu je zato najstarejši način prenašanja ustnega izročila s pomočjo midra- 
ša (iz hebr. glagola daraš 'iskati, preiskovati, preučevati'). Gre za razlago 
Svetega pisma, ki hoče prodreti globoko v njegovo vsebino in potegniti 
iz njega kar največ pomenskih odtenkov. Obstajata dve vrsti midraša: ha- 
laka (normativna pot, pravila) in hagada (homiletična in razlagalna pripo- 
ved). Če halaka razlaga, kaj mora veren jud storiti, pa hagada pove, zakaj 
mora to storiti. Halaka in hagada kažeta na veliko pluralnost v judovstvu, 
saj sta pisani na podlagi diskusij in sta odraz kontrastnih mnenj med raz- 
ličnimi šolami. Peteroknjižje ima v judovstvu najvišjo raven prava. Mišna 
se je okrepila s komentarji, ki so postali znani kot Gemara (obstajata dve: 
palestinska in babilonska). Mišna in Gemara skupaj sestavljata (2) Talmud, 
ki je drugi vir prava, vendar je njegov vpliv na judovsko pravo in moral- 
ne kodekse celo večji od vpliva hebrejskih spisov. Talmud (hebr. talmud 
'študij, nauk’) je v judovstvu zbirka zakonov, predpisov verskega izročila, 
razprav pravnih izvedencev in njihovih razlag Tore. Posebej je pomem- 
ben, ker osvetljuje proces in strukturo halahičnega sklepanja, ki vključuje 
utemeljeno analizo, logiko in analogijo. Talmud je verska literatura, ki je 
v primerjavi s Svetim pismom in Koranom najobsežnejša. (3) Tretji vir 
pravne avtoritete je literatura Responsa. V judovstvu predstavlja zbirko 
odgovorov (hebr. še'elôt t-tescu-bot "vprašanja in odgovori’) na zahtevna 
vprašanja iz religijskega prava, filozofije in sorodnih panog, ki so postale 
najpomembnejši vir halake. Gre pravzaprav za zbirko mnenj o sodob- 
nih zadevah, ki jih razlagajo hebrejski spisi in Talmud. Literatura obsega 
stoletja misli in vsebine mnenj ter predstavlja nadaljevanje 2000 let stare 
interpretacijske tradicije, ki ustvarja intelektualno povezavo s preteklostjo 

in pomaga ohranjati relevantnost in bistvenost zakonodaje za sedanjost 
(Goldsand idr. 2001; Padela 2006). 


Omenili smo, da tradicionalno judovsko pravno in etično razmišljanje 
temelji na branju in razlagi treh glavnih virov, od katerih je vsak obsežen, 
raznolik in zapleten. Judovski avtorji bioetična vprašanja obravnavajo 
na različne načine, ki odražajo različne usmeritve k judovstvu in stop- 
nje strogosti pri razlagi talmudskih besedil in primerov. Pionirsko delo 
v sodobni judovski medicinski etiki je v šestdesetih in sedemdesetih letih 
pretežno izhajalo iz ortodoksnega judovstva, v katerem je božja avtorite- 
ta, izražena s Toro in Talmudom, osnova posvetovalnega procesa. Veliko 
judovske bioetične literature izhaja iz te perspektive, ki predpostavlja, 
da je z ustrezno interpretacijo talmudskih besedil in komentarjev mo- 
goče najti odgovore na najtežja vprašanja. V praksi rabin, čigar mnenje 
se zahteva za etični odgovor, služi zdravniku in bolniku kot »strokovni 
svetovalec«, ki razlaga halaški zakon za zadevno situacijo. Lokalni rabin 
ali kaplan se lahko v težkih primerih obrne na bolj učene halaške oblasti. 
Čeprav tradicionalni judovski spisi izražajo številna načela, vredna etičnega 
premisleka, obstaja nekaj temeljnih načel, ki utemeljujejo velik del judo- 
vske bioetične tradicije (Goldsand idr. 2001). Obstajajo tri temeljna načela: 
Človeško življenje ima neskončno vrednost; Staranje, bolezni in smrt so na- 
ravni del življenja; in Izboljšanje bolnikove kakovosti življenja je stalna 
zaveza. Druga pomembna načela so, da morajo biti ljudje »odgovorni 
skrbniki« pri ohranjanju svojih teles, ki dejansko pripadajo Bogu, in da 
so dolžni kršiti katero koli drugo zakonodajo, da bi rešili človeško življenje 
(razen umora, incesta ali javnega malikovanja). V primerjavi s sekular- 
nimi vrednotami ta načela kažejo na manjšo vlogo avtonomije bolnika. 
Dolžnost zdravljenja bolezni ali ohranjanja zdravja prevlada nad vsako do- 
mnevno pravico do prepovedi zdravljenja ali do samomora (Goldsand idr. 
2001). Načelo svetosti življenja pomeni, da je prepovedana vsaka odločitev, 
ki lahko posredno ali neposredno povzroči pospešitev smrti (Jahn Kassim 
in Alias 2016). Tradicionalno judovstvo na splošno prepoveduje samomor, 
evtanazijo, zadrževanje ali ukinitev zdravljenja, splav, kadar materino živ- 
ljenje ali zdravje ni ogroženo, in številne tradicionalne »pravice«, povezane 
z močnim konceptom avtonomije. Težava, s katero se judje srečujejo pri 
odločitvah ob koncu življenja, običajno ni v določanju ustrezne Aalake; 
večji izziv je določiti trenutek, ko se izgubi upanje za nadaljnje življenje 
in začne proces smrti. Judovska zakonodaja je sorazmerno jasna, da se 

življenje ne sme vzeti, preden ne nastopi naravni čas smrti. Jasno je tudi, 
da nihče ne sme ovirati ali podaljševati smrtnega procesa po njegovem 
začetku. Prizanesljive sodbe v takih primerih lahko temeljijo na istih be- 
sedilih kot stroge sodbe; en organ lahko vidi nadaljevanje zdravljenja kot 
podaljšanje življenja, drugi pa kot podaljšanje smrti. Odpravljanje te dileme 
je skupna značilnost judovskega odločanja ob koncu življenja (Goldsand 
idr. 2001). 


Glede vprašanja zadrževanja in ukinitve zdravljenja, ki ohranja življenje, 
judovski zakon dovoljuje, da se takšno dejanje ali opustitev izvede, le če 
je takšno zdravljenje ponavljajoče se in pod pogojem, da je bolnik vanjo 
jasno privolil. To vključuje zadrževanje kakršnih koli dejavnosti, ki po- 
daljšujejo življenje, kot so intubacija, kirurški poseg, kemoterapija ali di- 
aliza, tudi po začetku zdravljenja, ker se tako dejanje šteje za opustitev 
naslednjega zdravljenja, in ne za umik (Bülow idr. 2008). Če predstavlja 
neprekinjeno obliko vzdrževalnega zdravljenja, na primer respirator ali 
srčni spodbujevalnik, je tak odvzem prepovedan. Najstrožji položaj v ju- 
dovstvu omejuje dovoljenje za umik ali prekinitev zdravljenja na primere, 
ko zdravniki domnevajo, da bo bolnik umrl v 72 urah (Dorff 2005; Jahn 
Kassim in Alias 2016). Bolniki in zdravniki lahko prekličejo ali umaknejo 
klinično zdravljenje v primerih, ko ima bolnik diagnozo neozdravljive 
kronične bolezni, če je to v najboljšem interesu bolnika. Poleg tega halaka 
opredeljuje, da so kisik, hrana in tekočine bistveni sestavni deli življenja, 
do katerih je upravičen vsak človek. Umirajočemu bolniku zato ni mogo- 
če odreči teh osnovnih potreb, umik umetne prehrane in hidracije pa ni 
dovoljen, saj gre za dejanje, ki vodi v smrt. V primerih, ko nadaljevanje 
umetne prehrane in hidracije povzročata trpljenje in zaplete pacientu, 
ki se približuje smrti, se taka podpora lahko na njegovo zahtevo ali če se 
ugotovi, da je bila to bolnikova želja, umakne (Bulow idr. 2008). Kar zadeva 
paliativno sedacijo, v judovski zakonodaji obstaja splošno soglasje, da je 
to dovoljeno kljub tveganju, da lahko uporaba takih zdravil skrajša življenje 
na podlagi načela dvojnega učinka (2008). 


4.2 Katoliška perspektiva 
Katolištvo v splošnem za kristjane pomeni univerzalnost krščanskega evan- 


gelijskega sporočila, ki je namenjeno vsakemu človeku, narodu, jeziku, 
vsaki kulturi, civilizaciji in družbi. V ožjem pomenu pa pomeni skupno 

dostojanstvo vseh kristjanov, ki temelji na enakosti vseh vernikov, ki se 
izraža tako v skupnem kot v hierarhičnem (službenem) oziroma zakramen- 
talnemu služenju. Počelo Katoliške cerkve, na katero se nanašajo naslednji 
odstavki, predstavlja papeževo prvenstvo, ki ima vodstveno prvenstvo 
in primat jurisdikcije nad celotno Cerkvijo. Katoliška cerkev je organizi- 
rana kot vidna krščanska cerkev s hierarhijo in laiki. Obstajajo t. i. tri hie- 
rarhije: duhovniška, kanonska in častna. Katoliška cerkev ne predstavlja 
monarhije, ne oligarhije in ne demokracije, predstavlja pa hierarhično 
urejeno skupnost, v kateri ima vsak svojo vlogo in nalogo v korist celote. 
Po katoliškem nauku se narava in nadnaravno, človeška svobodna volja 
in Božja milost predpostavljata in dopolnjujeta. Zato so v katoliški morali 
tri teološke kreposti (vera, upanje, ljubezen) in štiri naravne kreposti (ra- 
zumnost, pravičnost, zmernost in srčnost) komplementarne. Viri katoliške 
morale so Stara zaveza (deset Božjih zapovedi, osebna odgovornost), Nova 
zaveza (ljubezen do Boga in bližnjega) ter naravna etika. Sistematično 
jo preučuje nauk o morali oziroma moralna teologija, v skupnosti pa jo 
podrobno regulira kanonsko pravo (Splošni religijski leksikon 2007, s. v. 
»katolištvo«, »Katoliška Cerkev). 


Za Katoliško cerkev je papež Janez Pavel II. izrazil uradno stališče Cerkve 
o vrednosti in nedotakljivosti človeškega življenja leta 1995 v okrožnici 
Evangelium vitae - Evangelij življenja. Omeniti velja tudi Novo listino 
zdravstvenih delavcev, ki jo je leta 2017 izdal Papeški svet za zdravstvene 
delavce in predstavlja posodobljeno izdajo iz leta 1995 ter velja za teo- 
loški, moralni in medicinski pripomoček, kjer je v ospredje postavljena 
svetost življenja. Prav tako omenimo pismo Kongregacije za nauk vere, 
ki ga je objavila septembra 2020 z naslovom Usmiljeni Samarijan in pred- 
stavlja doktrinalne temelje in pastoralne smernice o skrbi za ljudi v kri- 
tičnih in končnih obdobjih življenja. Omenjeni dokumenti so eni izmed 
pomembnejših, ki obravnavajo in odgovarjajo na etična vprašanja, ki se 
dotikajo tudi etičnih odločitev ob koncu življenja. 


Znotraj katoliške etike, moralne teologije oziroma katoliške bioetike obsta- 
jata dve temeljni vrednoti, to sta človekovo dostojanstvo in medsebojna 
povezanost vsakega posameznika v smislu odgovornosti drug do drugega. 
Vse druge vrednote izhajajo iz teh dveh (Markwell 2005; Padela 2006). 
Minimalistično je definirati dostojanstvo človeka, ki je zaščiteno v demo- 
kratičnih pravnih ureditvah in hkrati tudi pravno iztožljivo, saj ne zajema 

vseh možnosti, v katerih je človek lahko izpolnjen na različnih področjih 
življenja. Nemški moralni teolog Schockenhoff (2013, 213-214) pravi, da je 
trdno jedro človekovega dostojanstva usmerjeno v to, kar človeka dela 
človeka, v njegovo zmožnost za svobodno delovanje in v odgovornost 
za samoodgovorno avtonomijo. Kar z drugimi besedami pomeni odkriti 
vzajemni življenjski prostor, ki ljudem omogoča, da se medsebojno spoš- 
tujejo kot racionalna bitja. V skladu s tem krščanstvo prednostno poudarja 
pomen avtonomnosti in pacientove navzočnosti pri etičnem odločanju 
oziroma zdravljenju (Markwell 2005). 


Vprašanje opustitve ali odtegnitve zdravljenja je dovoljeno, če je obreme- 
njujoče, nevarno, izredno in nesorazmerno s pričakovanimi rezultati me- 
dicinskih postopkov (Bülow idr. 2008). Gre za t. i. odklonitev terapevtske 
zagrizenosti, kar pomeni, da odgovorni človek s tem noče zadržati smrti, 
pač pa sprejme dejstvo, da je ne more preprečiti. Odločitev mora sprejeti 
bolnik, če je za to pristojen ali zmožen, če pa ni, to odločitev sprejmejo tisti, 
ki imajo po zakonu to pravico, vedno spoštujoč bolnikovo razumno voljo 
in njegove zakonite koristi (KKC, tč. 2278). Leta 1980 je Deklaracija o ev- 
tanaziji (Declaration on Euthanasia) dovolila lajšanje bolečin z zdravili 
oziroma uporabo analgezije in sedacije pri umirajočih, vključno s skrajša- 
njem življenja kot nenamernim stranskim učinkom (zdravljenje z dvojnim 
učinkom). Velja pa poudariti, da ima vprašanje bolečine in trpljenja za ka- 
toliško bioetiko poseben pomen, saj pomeni tudi priložnost in pomen 
sodelovanja pri Kristusovem trpljenju (Bulow idr. 2008; Jahn Kassim 
in Alias 2016). Katoliška tradicija bolečine in trpljenja ne predstavlja kot 
dobrino samo po sebi. Na tej točki se spomnimo izjave papeža Pija XII., 
ko ga je skupina anesteziologov vprašala, ali je treba bolniku ponuditi 
zdravila za lajšanje bolečin, če bi se s tem bolniku nenamerno skrajšalo 
življenje. Papež je odgovoril, da je treba ponuditi zdravila proti boleči- 
nam, če ne obstajajo nobena druga sredstva, tudi če to vodi v nezavest 
in nezmožnost izpolnjevanja bolnikovih moralnih dolžnosti in družinskih 
obveznosti. Ta sodba odraža načelo dvojnega učinka, ki ima ključno vlogo 
pri oskrbi umirajočih, in tako določa, da je dejanje z dvojnim učinkom, 
enim dobrim in enim slabim, moralno dovoljeno, če dejanje: 1) ni samo 
po sebi nemoralno, 2) se izvaja samo z namenom doseči možen dober 
učinek, ne da bi se predvidel možen slab učinek, čeprav je to mogoče 
predvideti, 3) ne povzroči morebitnega dobrega učinka z možnim slabim 
učinkom in 4) se izvaja iz sorazmerno težkega razloga (Bulow idr. 2008; 

Malik 2012; Markwell 2005). Umik umetne prehrane in hidracije pri paci- 
entih ob koncu življenja in za ljudi v trajnem vegetativnem stanju pa je v kr- 
ščanski veri vprašanje, ki je v zadnjem času vzbudilo mnogo pomislekov 
in razmišljanj. Leta 2004 je tedanji papež Janez Pavel II. izdal izjavo, v kateri 
je dejal, da prenehanje prehranjevanja in hidracije, ki imata za posledico 
smrt zaradi lakote, pomeni evtanazijo, ki je strogo prepovedana (Bulow 
idr. 2008). Večina bioetikov in organizacij za medicinsko etiko je to stališče 
sprejela s kritiko, ker je v nasprotju z večino katoliške doktrine o zadevah 
oskrbe ob koncu življenja (Jahn Kassim in Alias 2016). Pismo Usmiljeni 
Samarijan ob tem pojasnjuje: 


Če oskrba s hranilnimi snovmi in fiziološkimi tekočinami ne kaže 
nobene koristi za bolnika, ker jih njegov organizem ni več spo- 
soben absorbirati ali metabolizirati, je treba njihovo dovajanje 
prekiniti. Na ta način smrti ne pospešimo nezakonito zaradi po- 
manjkanja hidratantne in prehranske podpore, ki sta bistveni 
za življenjske funkcije, ampak gre za spoštovanje naravnega teka 
kritične ali končne bolezni. V nasprotnem primeru odvzem teh 
podpor postane neupravičeno dejanje in lahko postane vir hudega 
trpljenja za trpečega. Obveznost skrbi za bolnika s primerno hi- 
dracijo in hranjenjem lahko v nekaterih primerih zahteva uporabo 
umetnega načina dovajanja, pod pogojem, da bolniku ne škodu- 
je ali mu ne povzroča nesprejemljivega trpljenja. (Kongregacija 
za nauk vere 2020, 32) 


Omenimo še, da aktivna evtanazija v Katoliški cerkvi ni nikoli dovoljena, 
nasproti temu se poudarjata nujnost in pomen paliativne oskrbe (Jahn 
Kassim in Alias 2016; Bulow idr. 2008). 


4.3 Islamska perspektiva 


Islam (arab. islam ‘predanost Bogu' oziroma ‘vstop v Božji mir’) je monote- 
istična religija, ki je nastala v 7. stoletju v Arabiji in pomeni religijo (din), sta- 
lišče predanosti Bogu (iman) in civilizacijo, tj. posvetno ureditev skupnosti 
po islamskih zakonih. Ustanovitelj je Mohamed, pripadniki se imenujejo 
muslimani, kar pomeni 'tistega, ki se pokori oz. preda' (Bogu). Izviri islama 
so štirje: koransko razodetje (Koran), Mohamedovi napotki in praktič- 
ni zgledi (suna), enodušna soglasnost velikih islamskih zakonodajalcev 

(idžma) in teološko razmišljanje, logično sklepanje po analogiji (kijas) 
(Splošni religijski leksikon 2007, s. v. »islam«). V islamu razlikujemo med 
pojmoma religija (din) in vera (iman), ki se pomensko ne prekrivata in ju 
tudi ni mogoče omejiti na zahodno, s krščanstvom pogojeno in določeno 
razumevanje teh izrazov. Din (religija) obsega vse, kar je razodeto v Koranu 
in je zato od Boga. Za muslimansko misel bo pojem islama imel dvojni 
pomen: islam kot opravljanje božjih predpisov (eden od elementov dina) 
in islam kot skupnost (uma), ki pa pomeni po eni strani pokorščino šariji, 
po drugi strani pa politiko (dawla). Iman (vera) pomeni pričevanje o tem, 
kar človek verjame. Pričevanje se imenuje sahada, verodostojna, resnična 
priča, če je treba do mučeništva, pa je Sahid. Ta beseda označuje tako is- 
lamsko izpoved vere kot izpoved vere v islam (Osredkar 2011, 366). Islam 
se naslanja na monoteistično tradicijo svetopisemskega očaka Abrahama, 
zato ga skupaj z judovstvom in krščanstvom uvrščamo med Abrahamove 
religije. Po muslimanskem izročilu vsa našteta verstva podajajo isto poslani- 
co boga človeštvu, pri čemer podaja Koran, sveta knjiga islama, poslednje 
razodetje boga. V večini islamskih verskih praks verniki ne potrebujejo 
duhovnika kot posrednika za stik z bogom in naj bi sami brali sveto knjigo 
Koran. Islam obsega tri glavne veje verovanja, ki si medsebojno naspro- 
tujejo glede nasledstva Mohamedovega sporočila, to so sunitska, šiitska 
in karidžitska veja. Nekateri priznavajo sufizem, mistični islam, kot četrto 
vejo islama (Splošni religijski leksikon 2007, s. v. »islam«). Dogma v islamu 
vsebuje pet stebrov: kelime in šehadet - izpovedovanje, da ni drugega 
boga poleg Alaha in da je Mohamed njegov Poslanec; opravljanje molitve - 
Muslimanom je zapovedano, da petkrat dnevno opravljajo obvezno mo- 
litev; post v mesecu ramadanu - post je verski obred (ibadet), ki pomeni, 
da se vzdržiš od hrane, pijače, spolnega odnosa in drugih stvari, ki kvarijo 
post, od zore do sončnega zahoda; dajanje zekata - vsak musliman, ki ima 
določeno količino imetja, ima obveznost, določen delež od imetja dajati 
kot zekat, opravljanje hadža (romanje v Meko) - hadž mora opraviti vsak 
musliman, če je tega zmožen (Ocvirk 2006; Splošni religijski leksikon 2007, 
s. v.»islam«). Šeriatska ali islamska zakonodaja temelji na dveh glavnih virih, 
na Koranu (arab. A-Qur'àn, iz qur'an "podajanje, recitiranje' je sveta mu- 
slimanska knjiga, ki vsebuje duhovna, dogmatska in pravna načela islama) 
in suni preroka Mohameda (arab. sunna ‘običaj, predpis’, pomeni izročilo, 
besede in dela preroka Mohameda, zapisane v hadisu in tako tudi prenaša- 
ne). Seriatsko pravo je islamsko pravo, ki je med 7. in 12. stoletjem nastalo 
na podlagi islamskega verskega zakona (Seriat). Sekundarni vir šeriata 

najdemo v idžtihadu. Vodilna načela, pravila in predpise v glavnih virih 
urejajo islamski način življenja in skupaj z idžtihadom zagotavljajo celovit 
moralni in pravni okvir za obravnavo in prilagajanje vprašanj, povezanih 
s človeškimi razmerami (Jeglič in Osredkar 2018; Gatrad in Sheikh 2001). 
V islamski sodni praksi mora vsako posvetovanje pri reševanju katerega 
koli vprašanja upoštevati naslednjih pet temeljnih načel: ohranjanje živ- 
ljenja, zaščita posameznikove svobode ali prepričanja, vzdrževanje inte- 
lekta, zaščita časti in integritete in zaščita lastnine. Vprašanja ob koncu 
življenjske dobe v islamski bioetiki vključujejo etična razmišljanja o sve- 
tosti človeškega življenja. Ta sodba je v Koranu določena v naslednjem 
verzu: »Ne jemljite življenja, ki ga je Bog posvetil, razen v času pravičnosti.« 
(Koran 6, 151) V skladu s tem je prepovedano, da kdo namerno konča svoje 
življenje: »Kdor koli vzame človeško življenje, razen umorov ali pokvarje- 
nosti na zemlji, je, kot da je vzel življenje celotnega človeštva.« (Koran 5, 
32) Reševanje življenja velja za eno največjih zaslug in imperativov islama. 
Zdravniki morajo storiti vse, da preprečijo prezgodnjo smrt. Vendar to ne 
pride v poštev takrat, kadar je smrt neizogibna in je klinično ocenjeno 
zdravljenje očitno zaman, takrat to načelo preneha biti obvezno. Islam 
priznava, da morajo ljudje včasih prepoznati svoje meje in pustiti naravi 
svojo pot (Koran 39, 42). Zatekanje k neutemeljenemu zdravljenju, da bi 
odvrnili smrt, v islamu ni sprejemljivo (Jahn Kassim in Alias 2016). 


Muslimanski pravniki se strinjajo, da lahko zdravnik, bolnik in družinski 
člani sprejmejo kolektivno odločitev na podlagi informirane privolitve, 
da zavrnejo medicinske posege in prekinejo zdravljenje, če takšni po- 
stopki na noben način ne izboljšajo stanja ali kakovosti življenja (Bülow 
idr. 2008). Če je bilo uvedeno invazivno zdravljenje, da bi rešilo bolnikovo 
življenje, so muslimanski pravniki presodili, da v tem primeru medicinske 
opreme, ki vzdržuje bolnikovo življenje, ni mogoče izklopiti, če zdravnik 
ni prepričan o neizogibnosti smrti (Sachedina 2005). Islam zagovarja sta- 
lišče, da bolnikom tudi ob koncu življenja ne bi smeli odpovedati pravice 
do prehrane in hidracije. To je posledica dejstva, da bi nezadovoljevanje 
takšnih potreb pospešilo smrt, to pa je v islamu prepovedano (Bulow idr. 
2008). Vendar pa je uporaba paliativne sedacije za zmanjšanje trpljenja 
ob koncu življenjske dobe dovoljena, tudi če se pri tem pospeši smrt, 
saj islam uči, da je »dejanja treba presojati po njihovih namenih« (2008; 
Sachedina 2005). V islamu velja, da je bolečina oblika preizkušnje vere 
in duhovnosti (Koran 2, 153-157). Muslimani bi tako morali potrpežljivo 

in vztrajno prenašati bolečino, vendar to ne pomeni, da jim je prepove- 
dano iskati sredstva za lajšanje trpljenja. Koran navaja, da »bodo dobra 
dela zagotovo pregnala hudobna dejanja [ki povzročajo trpljenje]« 
(11, 114); to pomeni, da si posameznik prizadeva premagati bolečino 
(Sachedina 2005). V islamski etiki je dobrobit posameznika tesno pove- 
zana z njegovo družino in skupnostjo (2005). Zato niti avtonomija niti 
paternalizem nista odločilna dejavnika pri odločanju o poteku zdravlje- 
nja ob koncu življenjske dobe, temveč skupna odločitev vseh strani, vseh 
tistih, povezanih z bolnikom, kar lahko zahteva tudi sodelovanje verskih 
oblasti, če je treba (Bülow idr. 2008; Sachedina 2005). Poudariti velja, da se 
lahko dve glavni veji islamske vere, šiitska in sunitska, nekoliko razlikujeta 
v interpretacijah, metodologiji in avtoritativnih sistemih, ne pa bistveno 
v bioetičnih razsodbah. Vendar je treba opozoriti, da se bo večina islamskih 
skupnosti držala mnenja svojih priznanih verskih učenjakov, ker islamska 
vera ni monolitna, temveč v njej obstajajo različna stališča (Bulow idr. 
2008). 


Sklep 


Na vprašanje, kako naj razumemo mesto religije med bolnikom in zdra- 
vstvenim osebjem, ni preprosto odgovoriti. V sodobni Evropi, v vsaki 
državi in skupnosti srečamo različne verske pripadnosti. V vsaki verski 
skupnosti so prisotne delitve, na primer na šiitske in sunitske muslimane, 
ortodoksne in reformirane jude ter katoliške, pravoslavne in protestantske 
kristjane. Ob tem so prisotni še raznolikost stopnje verske pripadnosti, 
različna prepričanja in verske prakse. Posebej v času velikih sprememb, 
pretresov in iskanj, ki smo jim priča tako v družbi kot v okviru medver- 
skega sožitja in dialoga, je naloga teologije posameznih verskih skupnosti, 
da prispevajo svoj delež k uresničevanju konfliktov in iskanja edinosti 
(Matjaž 2019; Osredkar 2021). Kompleksni kontekst razkriva prostor, v ka- 
terem delajo zdravstveni delavci, vsak bolnik je drugačen glede na svojo 
versko prepričanje, vsak zdravstveni delavec je drugačen glede na svojo 
versko pripadnost in vsak odnos med bolnikom in zdravstvenim delavcem 
poteka v luči globoke in spreminjajoče se verske raznolikosti (Torry 2017). 
Različne etnične, rasne in verske identitete znotraj populacije bolnikov 
vodijo do nešteto vrednostnih sistemov, ki so prisotni v klinični praksi 
(Khorfan in Padela 2010). Povedano drugače, večkulturnost in z njo 

povezana pluralnost verskih sistemov postaja nov izziv, novo mišljenje 
oziroma merilo v sodobni medicinski praksi in praksi zdravstvene nege. 
Glede na naraščajočo raznolikost je potreben večji poudarek na kulturni 
in etični usposobljenosti pri poklicu zdravstvene nege, da se zagotovita 
kulturna občutljivost in neoporečna etična oskrba bolnikov. Religiozne 
vrednote oblikujejo etične kodekse, ki so prisotni ne samo v vsaki religiji, 
temveč velikokrat izraženi v različnih kulturnih normativih v družbi. Zato 
je pomembno razumevanje verskih vrednot, ki lahko oblikujejo takšno 
kulturno srečanje (Padela 2006). 


Dejstvo je, da nobena religija v zahodnem svetu ne more biti obča podlaga 
za etično razmišljanje. Skupnega temelja za etično razmišljanje ne pred- 
stavlja vera, ampak razumski razmislek o človekovem življenju, o njegovi 
vrednosti in dostojanstvu. Toda samo dejstvo, da religija ni obča podlaga 
za etiko, še ne pomeni, da religija ne bi mogla doprinesti svojega deleža 
k etičnemu diskurzu v pluralni družbi. Pluralna družba, pluralizem re- 
ligij, nas spodbuja, da so vsi, ki sodelujejo v zdravstvenih storitvah, bolj 
ozaveščeni in razumejo različne sisteme vrednot in prepričanj bolnikov, 
ki vstopajo v zdravstveni sistem. Občutljivost za kulturne in verske razlike 
vodi do večjega zaupanja med medicinskim osebjem in bolnikom, kar ima 
za posledico sočutno in kakovostno okolje za zagotavljanje zdravstvene 
oskrbe oziroma paliativne oskrbe ob koncu življenja. Številne etične dile- 
me zahtevajo strukturiran pristop skozi različne vrednostne sisteme vsa- 
kega posameznika oziroma bolnika. Eno glavnih etičnih vprašanj v svetu 
danes - kako zagotoviti paliativno oskrbo vsem bolnikom ne glede na to, 
od kod prihajajo in kje so obravnavani - je izziv, ki pravzaprav presega vse 
etične dileme in zahteva od nas razmislek, kako zagotoviti takšno struk- 
turo kakovostne paliativne oskrbe, da bo dostop do nje omogočen čim 
večjemu številu bolnikov. 

